b'\n_START_ARTICLE_\nBulvaani\n_START_PARAGRAPH_\nBulvaani eli haamuostaja on ostaja, joka ostaa tilauksesta hy\xc3\xb6dykkeit\xc3\xa4 (tavallisesti osakkeita) vain myyd\xc3\xa4kseen ne heti eteenp\xc3\xa4in tilaajalleen. Bulvaaneja voidaan k\xc3\xa4ytt\xc3\xa4\xc3\xa4 tilanteessa, jossa osakkeiden merkint\xc3\xa4\xc3\xa4 tai ostoa henkil\xc3\xb6\xc3\xa4 kohti on rajoitettu. Niit\xc3\xa4 voidaan my\xc3\xb6s hy\xc3\xb6dynt\xc3\xa4\xc3\xa4 tilanteessa, jossa ep\xc3\xa4ill\xc3\xa4\xc3\xa4n ett\xc3\xa4 myyj\xc3\xa4ll\xc3\xa4 on aikomus kohdella tuntemaansa ostajaa tai myyj\xc3\xa4\xc3\xa4 ep\xc3\xa4edullisesti, jolloin bulvaanina toimiva neutraali kolmas osapuoli hoitaa kaupan. Esimerkiksi varakkaaksi tiedetylt\xc3\xa4 ostajalta saatettaisiin pyyt\xc3\xa4\xc3\xa4 enemm\xc3\xa4n kuin muilta, jolloin t\xc3\xa4m\xc3\xa4 ei saa hankittua haluamaansa k\xc3\xa4yp\xc3\xa4\xc3\xa4n hintaan._NEWLINE_Bulvaanina voi toimia luonnollinen henkil\xc3\xb6 tai yritys. Suomen oikeuden mukaan bulvaanisuhde ei l\xc3\xa4ht\xc3\xb6kohtaisesti ole kielletty, mutta sen avulla ei voida v\xc3\xa4ltt\xc3\xa4\xc3\xa4 vero-oikeudellisia velvollisuuksia._NEWLINE_Bulvaaneita voidaan k\xc3\xa4ytt\xc3\xa4\xc3\xa4 my\xc3\xb6s vallattaessa yhdistyksi\xc3\xa4 tai osuuskuntia. T\xc3\xa4ll\xc3\xb6in bulvaani on henkil\xc3\xb6, joka liittyy yhdistykseen tai osuuskuntaan pelk\xc3\xa4st\xc3\xa4\xc3\xa4n valtaamistarkoituksessa._NEWLINE_Bulvaani voi tarkoittaa my\xc3\xb6s mets\xc3\xa4styksess\xc3\xa4 k\xc3\xa4ytett\xc3\xa4v\xc3\xa4\xc3\xa4 houkutuslintua. Sana on tullut lainana balttilaisten kielten kautta ven\xc3\xa4j\xc3\xa4n sanasta bolvan, joka tarkoittaa tyhmyri\xc3\xa4.'